Suid Afrikaanse Nuus Thread - Page 18 - Stormfront
Page 18 of 226 « First < 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 68 118 > Last »
07-17-2005, 04:03 AM #171
Bob se krane toegedraai
Die Zimbabwiese diktator Robert Mugabe is op sy knieë.
Terwyl die Wêreldbank en die Internasionale Monetêre Fonds (IMF) dié week gereed maak om Zimbabwe se leningskuld van R4,5 miljard summier in te trek, het Mugabe die die Suid-Afrikaanse regering die afgelope week gesmeek om Zimbabwe 1 miljard Amerikaanse dollar (sowat R6,5 miljard) te leen om brandstof, kos, saad en bemesting te koop.
Afrika-leiers het ook begin om die sterkste druk tot nog toe op Mugabe te plaas om uit te tree of met die opposisie te begin onderhandel.
Mugabe se pleidooi om hulp is Dinsdag op adj.pres. Pumzile Mlambo-Ngcuka se ampsbesoek aan Harare oorgedra. Betroubaar word verneem Mugabe is ingelig dat enige hulp uit Suid-Afrika onderhewig sal wees aan streng voorwaardes. Dit sluit in dat die onmenslike skoonmaak-operasie wat reeds 400 000 mense in Zimbabwe dakloos gelaat het, dadelik afgelas word.
Mlambo-Ngcuka se kantoor wou nie besonderhede van die ontmoeting verskaf nie, maar senior amptenare het aan City Press, Rapport se susterkoerant, gesê die situasie in Zimbabwe sal "honderd maal vererger" wanneer die Wêreldbank en die IMF hul lenings oproep.
"Die adjunkpresident se missie was om te gaan kyk wat die Zimbabwiërs beoog en watter hulp Suid-Afrika kan verleen. Ons wou ook sien watter voorwaardes gestel kan word sou Suid-Afrika instem tot hulpverlening," het 'n senior amptenaar gesê.
'n Zimbabwiese ministersafvaardiging kom vandag in Suid-Afrika aan om verder oor die hulpversoek te onderhandel. Hulle sal na verwagting met finansminister Trevor Manuel en reserwebankpresident Tito Mboweni beraadslaag.
Mlambo-Ngcuka se blitsbesoek Dinsdag het die kroon gespan op dringende pendeldiplomasie sedert 29 Junie waarby pres. Thabo Mbeki, pres. Olusegun Obasanjo van Nigerië, pres. John Kufuer van Ghana, die Zimbabwiese opposisieleier, mnr. Morgan Tsvangirai, die Britse premier, mnr. Tony Blair, en die sekretaris-generaal van die VN, mnr. Kofi Annan, betrokke was.
In Zimbabwe was toestande die afgelope week die haglikste tot nog toe. Winkelrakke is feitlik leeg en motorryers staan twee weke lank tou vir petrol. Melk, brood, meelblom, kookolie en tandepasta is omtrent nêrens te kry nie. Daar word verwag dat dit nóg slegter sal gaan as die paniekerige Mugabe-regime sy dreigement uitvoer om prysbeheer terug te bring.
Die gesondheidsituasie in Zimbabwe het dramaties versleg omdat daar geen geld is om ingevoerde medisyne te koop nie. Medisyne-vervaardigers in Zimbabwe kan ook nie bestanddele koop nie.
Kwaai druk op pres. Thabo Mbeki het toegeneem om dringend in te gryp in die menslike ramp wat in Zimbabwe afspeel weens Mugabe se operasie Murambatsvina.
'n Afvaardiging van die SA Raad van Kerke het die afgelope week uit Harare teruggekeer met 'n verdoemende verslag oor die ontberinge en lyding van die slagoffers van die omstrede opruiming van plakkerskampe en informele huisvesting. Die SARK se verslag is reeds aan die regering oorgedra.
Mlambo-Ngcuka het Mugabe formeel meegedeel die betrekkinge tussen die twee lande kan 'n keerpunt bereik wanneer 'n verslag van 'n VN-gesant, me. Anna Tibaijuka, oor die uitsettings oor minder as twee weke in New York uitgereik word.
Mbeki en Annan het reeds aangedui dat hulle op die verslag, wat volgens ingeligte bronne 'n verdoemende oordeel gaan vel, wag voordat hulle amptelik standpunt inneem.
Zimbabwe se opposisieleier, Morgan Tshvangirai, het die afgelope week gesê Mugabe "is in 'n hoek; hy het nie brandstof nie, geen valuta, geen voedsel - die land het tot stilstand gekom".
Tsvangirai het op 29 Junie reeds sy steun aan Afrika-leiers se plan gegee om met Mugabe in gesprek te tree. Op die afgelope beraad van die Afrika-Unie in Sirte in Libië het Mugabe volgens Obasanjo onder protes ingestem tot onderhandelinge.
07-17-2005, 04:06 AM #172
Orgie-nag van viagra en lewertjies
Viagra is 'n ware staatmaker. Of só moes die seun (37) van 'n Kaapse regter geglo het toe hy dit gebruik het tydens 'n nag van wilde seks, dwelms, pornografie en piri-piri-hoenderlewertjies.
Die regter (wie se naam aan Rapport bekend is) se seun het die afgelope week saam met nog 'n man en 'n vrou in die Wynbergse seksoortredingshof verskyn op 'n aanklag dat hulle 'n vrou ontvoer, bedwelm en herhaaldelik verkrag het. Luidens die klagstaat het hulle haar onder meer gedwing om lesbiese en anale seks te hê.
Me. Saide Sadan is die vrou wat saam met die twee mans deur die klaagster beskuldig word. Sy het toestemming verleen dat haar naam en foto gebruik word, hoewel die beskludigdes nog nie gepleit het op die aanklagte teen hulle nie.
Sy en die klaagster, wat 'n haarkapper is, was "intieme vriendinne" voordat sake tussen hulle versuur het.
"Ek het niks om weg te steek nie, daarom maak ek my naam bekend. Ek is 'n volwasse, onafhanklike vrou wat nie verskoning hoef te vra as ek 'n spesifieke lewenstyl kies nie.
"Boonop is ek die ma van dogters en is self dertien jaar lank deur my destydse man mishandel," vertel dié fyn vroutjie terwyl die trane vlak sit.
"Hoekom sal ek so iets aan 'n ander vrou wil doen? Ons het juis vriende geword omdat ek haar so jammer gekry het omdat haar man, 'n dwelmverslaafde, haar erg mishandel het.
"Daar is prostitute wat kan getuig dat sy soms met blou geslane oë saam met hulle op die straathoeke moes staan om vir hom dwelmgeld in te bring."
Die intieme kuiery het die nag van 16 en 17 Augustus verlede jaar plaasgevind. Een van die mans, wat sy naam steeds beskerm, sê: "Ons ontken nie dat dit 'n marathon-orgie was nie en ek het aangedring dat ons prokureur dit presies so stel, maar dis beslis nie waar dat die klaagster onwillig was of ons toe vir die eerste keer ontmoet het nie."
Volgens hom was dit al die vierde keer wat die groepie bymekaargekom het oor 'n tydperk van amper 'n jaar en is dit die regter se seun wat dit gewoonlik reël en vir die dwelms betaal, hoewel dit by sý huis, in die luukse woonbuurt Marina da Gama naby Muizenberg, gehou word omdat die regter se seun getroud is en kinders tuis het.
Sadan vertel ook: "Ons was almal geskok om van die aanklagte teen ons te hoor by ons inhegtenisneming. Ons is verneder omdat ons drie dae in polisieselle moes deurbring. Hulle het my boonop voor my jongste dogtertjie (6) in hegtenis geneem en daarom gaan ek haar en haar man dagvaar om my naam in ere te herstel," sê Sadan. Sy is glo bekend daarom dat sy gemeenskapswerk doen.
"Hoe sou sy geweet het om die polisie reguit na die regter se seun se kantoor te vat as sy nie voorheen daar was nie? Dis waarheen ek haar gevat het toe ek met haar begin vriende word het en hulle aan mekaar wou gaan voorstel," sê Sadan.
Sy dink dis haar vriendin se man by wie die probleem lê.
Gedurende die orgie-nag, vertel die tweede beskuldigde verder, het Sadan die huis 'n ruk lank verlaat om nog dwelms te gaan koop. "Die haarkapper het op die regter se seun geklim dat dit goed gaan, maar ek het nie nog shagging gesmaak nie en gaan hoenderlewertjies maak . . ."
Vroeër die aand sou hy ook met haar seks gehad het terwyl sy terselfdertyd die regter se seun bevredig het.
07-17-2005, 04:08 AM #173
Hansie struikel oor geld, ambisie
Geld, status, ambisie en die verlies aan 'n mentor laat in sy loopbaan word in die nuwe boek oor Hansie Cronjé se lewe aangevoer as redes vir die val van dié Suid-Afrikaanse en internasionale krieketheld.
Die boek beskryf ook in besonderhede hoe Hansie psigies ineengestort het in die tyd ná die King-kommissie se ondersoek - dermate dat hy op 'n keer nie eens meer winkel toe kon gaan om 'n eetkamertafel uit te kies nie en dat sy vrou, Bertha, in die middel van die nag die lakens op hul bed moes omruil omdat hy weens stres so baie gesweet het.
Bewerings dat hy 'n rokjagter was "oor wie vroue mal was" en dat "meisies hulle voor sy voete gegooi het", word fyn gesystap deur sy voormalige vrou, Bertha, wat sê sy weet nie of Hansie ooit ontrou was nie.
"Ek vermoed hy moes in die versoeking gekom het met die boys will be boys stuff. Miskien het hy by geleentheid. Ek is nie seker nie. Ek was bekommerd oor die versoekings wat hy moes verduur en het gebid dat hy dit sal kan weerstaan. Miskien was ek onkundig en naïef."
The Hansie Cronjé Story deur Garth King belig die ambivalente lewe en karakter van die "grootste krieketkaptein in Suid-Afrikaanse krieketgeskiedenis" van sy jeugjare in Bloemfontein, sy suksesse as krieketkaptein, sy ikonstatus en die krieketskandaal wat hom sy loopbaan gekos het tot sy aanvanklike selfopgelegde "kluisenaarskap" op die Fancourt-gholflandgoed buite George. En sy poging daarna om die stukke van sy lewe bymekaar te sit deur by Bell Equipment in Pretoria te begin werk.
Die boek, wat deur sy broer, Frans, se rolprentmaatskappy, Global Creative Studios, uitgegee word, word op 28 Julie amptelik bekend gestel.
Cronjé het die wêreld in 2002 geskok toe hy voor die King-kommissie in Kaapstad bely het dat hy oor 'n aantal jare $110 000 van beroepswedders ontvang en spanmaats gevra het om te onderpresteer. Hy het egter volgehou dat hy nooit 'n wedstryd vir geld weggegooi het nie. By meer as een geleentheid het Cronjé tydens die King-kommissie se sitting in sy prokureur se kantoor heeltemal inmekaar geval en soos 'n baba op die grond opgekrul en gehuil.
Aanvanklik het hy alle skuld aan wedstrydknoeiery, ook aan die mense die naaste aan hom, ontken. Sy vrou, Bertha, het in sy onskuld bly glo totdat hy haar een aand gebel het om " 'n blou sak in die pakkamer wat vol kontant is" te gaan soek. Cronjé het gesê sy moet die geld aan haar ouers gee omdat hy bang is "hulle" gaan sy huis deursoek. Hy het gesê dit is kostoelae-geld, maar sy het besef die tussen $10 000 en $15 000 in die sak is hopeloos te veel vir kostoelaes.
07-17-2005, 04:11 AM #174
Opposisiepartye eis Oilgate-ondersoek
Johannesburg Opposisiepartye is eenparig in hul aandrang dat die sogenaamde Oilgate-skandaal op die mees senior vlak ondersoek word.
Dít kom ná nuwe onthullings dat senior ANC- en regeringsamptenare betrokke was by onderhandelings om buitelandse oliekontrakte vir 'n Suid-Afrikaanse sakeman te beding met die doel om die ANC finansieel te bevoordeel.
Die Mail & Guardian het Vrydag beweer dié sakeman, mnr. Sandi Majali, en sy maatskappy, Imvume, was effektief 'n frontmaatskappy van die ANC.
Die nuutste berigte volg op vroeë onthullings dat Imvume in Desember 2003 R11 miljoen aan die ANC geskenk het. Dié bedrag het gekom uit geld wat die maatskappy gemaak het uit oliekontrakte wat hy van die regering ontvang het.
Die M & G het Vrydag afskrifte van verskeie dokumente op sy webtuiste gepubliseer - dokumente wat die koerant glo sy aannames oor die noue bande tussen Imvume en die ANC bevestig.
Volgens die koerant het 'n klein groepie Suid-Afrikaners op 11 September 2001 (toevallig dieselfde dag as die terreuraanvalle op New York) na Saddam Hoesein se Irak vertrek. Saam met Majali op die vlug was mnr. Sandile Nogxina, direkteur-generaal van minerale en energie, en mnr. Riaz Jawoodeen, 'n direkteur van die Sentrale Energiefonds (SEF), die staatsagentskap wat verantwoordelik is vir die bestuur van die land se strategiese ru-olie-reserwes.
Luidens die dokumente op die M & G se webtuiste was daar tóé reeds noue bande tussen Majali, die ANC en die Irakse regering - bande wat in die volgende paar weke verder versterk en geformaliseer sou word.
Dit is onder meer gedoen deur die stigting van die Iraq-South African Friendship Association en 'n organisasie genaamd die South African Business Council for Economic Transformation (Sabcet). Majali was hoof van albei hierdie organisasies.
Uit dokumente is dit duidelik dat hierdie twee organisasies gebruik is as rookskerm vir die ware verhouding tussen die ANC en Imvume en vir die feit dat die ANC uiteindelik self finansiële voordeel uit die oliekontrakte sou trek.
Die Irakiërs was op hul beurt gretig om internasionale steun te verkry op 'n tydstip toe internasionale druk op die Saddam-regime aan die toeneem was - steun wat die ANC en die Suid-Afrikaanse regering hulle kon belowe.
Die feite blyk duidelik uit twee briewe, albei gemerk "uiters geheim", wat Majali namens Sabcet aan Irakse bondgenote geskryf het.
In die eerste skryf hy: "Laat my toe om (Suid-Afrika se) verbintenis te herbevestig om die mense van Irak te ondersteun in hul stryd teen internasionale sanksies, embargo's en die beoogde 'slim sanksies' deur die Weste."
In die tweede, 'n dekbrief vir 'n voorstel om olie van Irak te koop, skryf hy: "(Sab-cet) het die seën van die Suid-Afrikaanse leiers en sy opdrag is om ekonomiese programme te fasiliteer en te bevorder wat daarop gemik is om die ANC se politieke programme te ondersteun en om finansiering vir sulke programme te bekom."
Die plan om olie van Irak te koop, het uiteindelik in Desember 2001 mooi verloop toe die SEF 'n tender uitgereik het vir die verskaffing van 4 miljoen vate Basrah Light, 'n kontrak wat sowat R1 miljard werd is. Majali en Imvume het die tender gekry, hoewel Imvume se tender die hoogste was van die nege tenders wat ontvang is.
Om verskeie redes het hierdie en daaropvolgende transaksies tussen Imvume en die Irakiërs egter skeefgeloop en het die miljoene rande wins wat Imvume sou maak en wat hy na die ANC sou kanaliseer nooit 'n werklikheid geword nie.
Veel later, in 2003, het Imvume wel geld aan die ANC geskenk, maar in heel ander omstandighede.
Die M & G het sowat twee maande gelede berig dat Imvume aan die einde van daardie jaar 'n voorskot van R15 miljoen van PetroSA gekry het en dat hy R11 miljoen van hierde voorskot - in der waarheid staatsgeld - aan die ANC geskenk het.
Tot dusver het die ANC volgehou dat hierdie geld van 'n private skenker gekom het en dat die party geen rede gehad het om die herkoms daarvan te bevraagteken nie.
Die jongste bewerings maak dit duidelik dat daar wel intieme bande tussen Imvume en die regerende party bestaan het.
07-17-2005, 04:13 AM #175
Nóg gaan hoor hul rybewyse is ongeldig
Daar wag nóg briewe in die pos op die sowat 3,5 miljoen motoriste dwarsoor Suid-Afrika wat hul rybewyse wetend of onwetend op onreëlmatige wyse bekom het.
Die nasionale vervolgingsgesag se spesiale ondersoekeenheid (SOE) het die afgelope week gewaarsku Limpopo, waar sowat 21 000 ongeldige rybewyse van 1995 tot 2000 aan motoriste uitgereik is, is maar net die begin.
Adv. Willie Hofmeyr , hoof van die SOE, het die erns en gevolge van die ondersoek benadruk. "Dit is 'n landwye ondersoek. Dit is volledig en verreikend. Ons het drie maande gelede al begin en sal die probleemgebiede een vir een takel."
Pres. Thabo Mbeki het in Februarie 'n proklamasie uitgevaardig dat die SOE ondersoek moet instel na die grootskaalse rybewysbedrog ná voorlopige aanduidings dat die helfte van die land se sowat 7 miljoen kaartrybewyse ongeldig is.
Adv. Gerhard Visagie, projekleier van die SOE se ondersoek na rybewysbedrog, het gesê motoriste wat hul rybewyse op onreëlmatige wyse bekom het, kan briewe te wagte wees. "Motoriste wat in die besit is van ongeldige rybewyse sal stelselmatig, namate die ondersoek in die volgende drie jaar vorder, hiervan verwittig word."
Nie net korrupte amptenare nie, maar ook motoriste wat hulle aan omkopery skuldig gemaak het, gaan op aanklagte van bedrog en korrupsie vervolg word. "Dit sal vir dié mense beter wees om vrywillig na vore te kom.
"Ons wil die vrot appels uitvang en hulle strafregtelik vervolg," het Visagie gesê.
Die bom het gebars nadat die SOE hul vier jaar lange ondersoek na korrupsie by lisensiekantore in Limpopo onlangs afgehandel het.
Niksvermoedende motoriste het die afgelope maand briewe ontvang van mnr. Stanley Motimele, LUR vir vervoer in Limpopo, waarin gesê word hul rybewyse is ongeldig en dat dit binne 21 dae gekanselleer gaan word.
Volgens me. Phuti Mabelebele, Motimele se woordvoerder, is 5 000 briewe die afgelope maand gestuur en gaan nog 6 000 motoriste met ongeldige rybewyse briewe ontvang. Onskuldige motoriste moet binne dertig dae 'n brief aan die LUR in Polokwane stuur om daarteen te appelleer. "As ons binne dertig dae niks hoor nie, word die rybewys gekanselleer. Ons het verlede maand net veertien appèlle ontvang."
Mabelebele het voorts gesê 3 000 van die 21 000 ongeldige rybewyse wat van 1995 tot 2000 in Limpopo uitgereik is, is reeds gekanselleer. Altesame 31 eksaminators by toetssentrums dwarsoor Limpopo is in hegtenis geneem. Van hulle is reeds departementeel geskors hangende die hof se uitspraak op aanklagte van bedrog en korrupsie.
Volgens Hofmeyr het die SOE minstens 120 000 lêers nagegaan en al die toetssentrums in Limpopo besoek. "Daar is een amptenaar wat meer as duisend ongeldige rybewyse uitgereik het."
Visagie het gesê 10% van die rybewyse in Limpopo waarna die SOE ondersoek ingestel het, is ongeldig. "Dit is juis die omvang van korrupsie in dié provinsie wat die nasionale departement van vervoer genoop het om 'n landwye ondersoek na rybewysbedrog te doen."
Die meeste van die 75 SOE-ondersoekbeamptes is reeds aangestel. Hulle is besig om uit kantore in Pretoria, Durban, Oos-Londen, Kaapstad en Nelspruit 'n oudit te doen van die rybewyse wat landwyd uitgereik is. Daar word ook ondersoek ingestel na minstens 217 000 buitelandse rybewyse wat in Suid-Afrikaanse rybewyse omgeskakel is.
Volgens Hofmeyr is daar "derduisende" Mosambiekse rybewyse wat in Suid-Afrikaanse rybewyse omgeskakel is.
"Die buitelandse rybewyse het meestal aan Suid-Afrikaanse burgers behoort. Ons weet nie waar hulle dit gekry het nie."
Visagie sê bewerings oor sekere toetssentrums en die herregistrasie van gesteelde voertuie op die nasionale voertuig-identifikasiestelsel (Navis) gaan ook onder die soeklig kom.
Motoriste wat hul rybewyse op onreëlmatige wyse bekom het, sluit dié in wat nie 'n K53-toets afgelê het nie, diegene wat ondanks 'n druipsyfer hul rybewys ontvang het en diegene wat nie oogtoetse afgelê het nie.
Die SOE word R16,8 miljoen per jaar betaal om die ondersoek binne drie jaar af te handel.
"Dit is hoogs onwaarskynlik dat ons dit binne drie jaar sal kan voltooi.
"Die ondersoek gaan nóg groei," het Visagie gesê.
07-17-2005, 04:15 AM #176
Mnr. Trevor Manuel is 'n bekwame en gewilde minister wat die staat se finansies op die oog af goed bestuur. Dit is egter 'n ongelukkige feit dat die Suid-Afrikaanse belastingstelsel besig is om die gemiddelde werknemer en belastingbetaler te verarm.
Die probleem is dat die politiek onder die ou én die nuwe regering so deur rassekwessies oorheers is dat belasting nog nooit 'n brandpunt op die nasionale agenda geword het nie.
Dit het gelei tot algemene onkunde by belastingbetalers wat getrou werk en belasting betaal omdat hulle voel hulle moet die keiser betaal wat hom toekom.
Die werklike prentjie lyk ongelukkig heeltemal anders. Die gemiddelde werknemer betaal sowat 25% van sy salaris aan regstreekse belasting en nog sowat 25% aan onregstreekse belastings soos BTW, petrolheffings en munisipale regerings.
Dis nie al nie. Daarna betaal hy nog sowat 15% van sy inkomste aan mediese premies, skoolgeld en ander noodsaaklikhede waarvoor hy in werklikheid rééds deur sy belasting betaal het.
Hierdie "dubbele" belasting bring mee dat hy 'n totaal van sowat 65% van sy inkomste moet afstaan voordat hy kos vir sy kinders kan begin koop. Dit beteken dus dat die gemiddelde werknemer van Maandag tot Woensdag vir die staat werk, Donderdag om vir dienste soos medies en onderwys te betaal (waarvoor hy eintlik reeds belasting betaal het) en nét Vrydag oorhet om vir sy gesin te probeer sorg.
Dit is geen wonder nie dat net die rykes en die armes (wat toelaes kry) kan bekostig om kinders te hê.
Kom ons kyk na die statistieke om die redes vir hierdie verdrukkende stelsel te probeer bepaal.
Eerstens die betaalkant. Daar is 47 miljoen mense in die land. Omtrent 8 miljoen mense werk in die formele sektor van die ekonomie, maar net 4,6 miljoen van hulle betaal belasting. Dit is een uit elf mense.
Die regstreekse belastinglas is sowat 25%, wat billik met ander lande vergelyk. Sowat 10% van die belastingpligtiges betaal sowat 50% van die belasting.
Aan die ontvangkant van belasting word die prentjie oorheers deur 'n massiewe herverdelingsproses, wat grootskaalse hulp aan die armes insluit. Sowat een uit vier mense, of 'n kwart van die bevolking, ontvang een of ander vorm van maatskaplike toelae, teenoor die skrale 4% wat hulp kry in vergelykbare lande soos Brasilië of Mexiko.
Dit maak van Suid-Afrika die land met die grootste welsynsnetwerk buite Wes-Europa, teen 'n koste van sowat 15% van die normale staatsuitgawes.
Die ontvangers van staatshulp het drasties toegeneem van 2,6 miljoen mense in 1994 tot sowat 12 miljoen mense wat in die volgende boekjaar toelaes gaan ontvang. Hoe graag 'n mens alle armes sou wil help, hierdie soort syfers is eenvoudig nie volhoubaar nie.
Daar is ongelukkig ook ingeboude rassespanning in die belastingstelsel omdat die meeste belastingbetalers steeds wit en die meeste ontvangers van staatshulp swart is. Hierdie onderliggende spanning word vererger deur die oorvleueling van rasse- en politieke steunlyne in die land omdat wit mense weens die ANC-oormag nie effektiewe inspraak het in hoe hul swaar verdiende geld bestee word nie.
Die ANC is nie sensitief hiervoor nie omdat hy die enigste oorsaak van swart armoede in die land soek by historiese beleidsrigtings wat wit mense bevoordeel het.
Hierdie onderliggende spanning kan egter opvlam as Afrikaners voel hulle moet 'n stelsel wat hul belange benadeel met hul belastings finansier deurdat die ANC onbillik teen Afrikaans of Afrikaner-groepsbelange diskrimineer.
Hierdie soort spanning word gereeld in moderne demokrasieë opgelos deur aan minderheidsgroepe seggenskap te gee oor sake wat hulle ten nouste raak, soos onderwys en plaaslike regering.
Die probleem met die belastingstelsel is waarskynlik nie dat mense te veel aan regstreekse belasting betaal nie, maar dat hulle te min vir hul geld kry. Waarde vir geld is die kern van die saak.
Dit bring die kwessie van die netto belastinglas na vore: dit wat mense aan belasting betaal, minus dit wat hulle vir hul geld terugkry in die vorm van dienste soos medies, onderwys en veiligheid.
Senior ekonome het vir Solidariteit bereken dat die middel- en hoërinkomstegroepe se netto belastinglas sedert 1994 met sowat 200% gestyg het.
Die rede hiervoor is dat mense belasting betaal teen 'n koers asof hulle die meeste dienste van die staat af gaan kry, maar dan ekstra vir hul eie siekefondse, onderwys, veiligheid, elektrisiteit, behuising, pensioene en ander dienste moet betaal. Dit is hoekom mense finansieel swaarkry, al verdien hulle 'n goeie salaris.
Weens die aard van die belastingstelsel dra die gewone middelklas die grootste deel van die netto belastinglas en kan hulle tereg voel dat hulle die armes grootliks moet dra. Dit is 'n wêreldwye verskynsel dat die gemiddelde werk mense moontlik nie ryk maak nie, maar dat die werkende middelklas terselfdertyd ook nie arm sal wees nie.
Dít voorveronderstel egter 'n belastingstelsel waarin die middelklas eers vir die basiese behoeftes van sy eie gesin kan sorg voordat hy belasting aan die staat vir die behoeftes van ander moet betaal.
Verder behoort die belastingbetaler waarde vir sy geld te kry in die vorm van gratis onderwys en ander dienste, en behoort hy of sy ook doeltreffende inspraak in die besteding van sy of haar belastinggeld te hê.
Daarom is dit tyd dat die regering die middelklas nie behandel soos onderdane wat belasting moet betaal nie, maar soos volwaardige burgers wie se belange net soos dié van ander groepe beskerm moet word.
07-18-2005, 03:02 PM #177
SA leen miljarde vir Zim
JOHANNESBURG. - Dae voordat Zimbabwe weens uitstaande buitelandse skuld 'n ekonomiese doodskoot sou kry, het Suid-Afrika glo op "streng voorwaardes" 'n lening van sowat R6,5 miljard aan die regime van pres. Robert Mugabe bewillig.
Kenners het egter gister gewaarsku daar is "geen waarborg" dat Zimbabwe só 'n lening sal kan terugbetaal nie, maar dat dit Suid-Afrika invloed kan gee om die krisis in die land te help oplos.
Mugabe het adj.pres. Phumzile Mlambo-Ngcuka glo met haar ampsbesoek aan Harare verlede Dinsdag vir $1 miljard gevra sodat Zimbabwe petrol, saad, bemesting en kos kan koop, het City Press gister berig.
Mlambo-Ngcuka het egter gesê die geldkraan sal toe bly totdat Mugabe sy drakoniese skoonmaakoperasie Murambatsvina ("Verdryf die Vullis") staak wat volgens die Verenigde Nasies (VN) reeds meer as 300 000 mense dakloos gelaat het.
Die Zimbabwiese koerant The Herald het Saterdag berig die operasie word dadelik "tydelik gestaak" en 'n Zimbabwiese afvaardiging sou gister in Suid-Afrika aankom om met onder meer mnre. Trevor Manuel, minister van finansies, en Tito Mboweni, president van die Reserwebank, oor die lening te beraadslaag.
Mnr. Joel Net****enzhe, hoof van die regering se kommunikasiediens, het aan Die Burger gesê die regering is in kontak met die Zimbabwiese regering oor 'n wye reeks kwessies en dat die besonderhede van moontlike ooreenkomste wat bereik kan word, spoedig bekend gemaak sal word, berig Mandy Rossouw.
"Die regering is heeltyd besig om met die Zimbabwiese regering verskeie kwessies te bespreek, maar niks is nog finaal nie."
Hy het bevestig pres. Thabo Mbeki sou voorstelle van die Suid-Afrikaanse Raad van Kerke (SARK) saam met 'n VN-verslag oor die "skoonmaakoperasie" in ag neem wanneer hy besluit hoe Suid-Afrika Zimbabwe vorentoe moet hanteer.
Mbeki het verlede week gesê hy steun "in beginsel" die SARK se plan van humanitêre hulp aan Zimbabwe, berig Neels Jackson.
Volgens biskop Ivan Abrahams van die Metodistekerk, wat vandag die tweede SARK-feitesending in 'n week na Zimbabwe lei, sal Mbeki se steun afhang van die soort hulp wat die Zimbabwiese kerke van die SARK vra.
"Ons sal dalk voedselhulp kort, of logistieke steun, of dalk belastingvrystellings (vir voedseluitvoer)," het Abrahams gesê.
'n Grootskaalse voedsel- en petrol-tekort heers in Zimbabwe en volgens Sapa-AFP het die inflasiekoers dié week tot 144,2% gestyg - die hoogste vanjaar.
Die Internasionale Monetêre Fonds (IMF) dreig boonop om Zimbabwe dié week uit die organisasie te skop weens agterstallige skuldpaaiemente van sowat R1,9 miljard ($295 miljoen).
As dit gebeur, sal Zimbabwe IMF-lenings van amper R13 miljard kwyt wees.
Volgens prof. Brian Raftopoulos van die Universiteit van Zimbabwe kan dié stap "erge gevolge" inhou, want Zimbabwe kry tans "byna geen ander hulp van Westerse lande nie".
"Die lening (deur Suid-Afrika) is kennelik kritiek om die Zimbabwiese regering uit sy penarie te help, maar dit is nie 'n lagtermynoplossing nie. Ek wonder hoe Zimbabwe dit sal terugbetaal?"
Oor die staking van Operasie Verdryf die Vullis sê Raftopoulos die "skade is reeds gedoen".
Mnr. Samkelo Mokhine, woordvoerder van Amnestie Internasionaal, het gesê AI verwelkom die lening, mits Suid-Afrika dit gebruik om 'n "omvattender ooreenkoms" tussen partye af te dwing. Zimbabwe se hoof-opposisieparty, die MDC, het gesê dit is "in Suid-Afrika se belang" dat Zimbabwe nie "ineenstort" nie, maar die eintlike probleem is "swak regering".
07-18-2005, 03:08 PM #178
Londen-bomaanvallers 'was nie van plan om saam te sterf'
LONDEN. - Die vier bomplanters wat verantwoordelik was vir die terreuraanvalle hier was nie bereid om vir hul saak te sterf nie, het 'n terreurkenner gister gesê.
Hoewel die Britse polisie verlede week bevestig het die aanvalle van 7 Julie is die werk van selfmoordbomaanvallers, stem hul werkwyse nie daarmee ooreen nie.
'n Sekerheidskenner met wie The Sunday Telegraph gepraat het, dink dit is verdag dat die bomme byna gelyktydig op drie verskillende moltreine en 'n bus afgegaan het.
'n Voorlopige ondersoek dui blykbaar ook daarop dat die verdagtes die plofstof in hul rugsakke gehad het. Dit strook dus nie met selfmoordbomaanvallers se gebruik om ploftoestelle aan hul liggame vas te maak nie.
Daar word ook bespiegel dat die bomplanters, almal van Leeds, gedink het daar sal tyd wees om op die vlug te slaan. Omdat die bomme binne 'n minuut van mekaar ontplof het, word die moontlikheid ondersoek dat 'n "baasbrein" dit elektronies kon doen.
Die verdagtes - Shahzad Tanweer (22), Mohammed Sidique Khan (30), Hasib Mir Hussain (18) en Germaine Lindsay (33) - het volgens The Sunday Telegraph se anonieme bron ook nie Allah u akhbar! (God is groot) uitgeroep nie.
Selfmoordbomaanvallers uit veral die Midde-Ooste doen dit gewoonlik kort voordat hulle dood en verwoesting saai. Teen gistermiddag het die dodetal in die Londense tragedie op 55 gestaan.
Intussen het dit gister aan die lig gekom dat Khan, die skoonseun van 'n Suid-Afrikaanse vrou, mev. Farida Patel, die bomplanters se groepleier was.
Die MI5-intelligensiediens het hom verlede jaar as terreurverdagte dopgehou, maar toe besluit hy hou nie 'n veiligheidsrisiko in nie.
Khan, 'n onderwyser, was volgens The Sunday Times bevriend met 'n man wat 'n nagklub in Soho, Londen, met 700?kg se plofstof wou opblaas.
Die Amerikaanse nuusdiens ABC News het ook berig hy was in kontak met 'n New Yorker wat glo selfmoordbomaanvallers vir die terreurgroep Al-Kaïda gewerf het.
Die Britse polisie wou nie gister aan Die Burger bevestig of 'n vyfde verdagte, dr. Magdy el Nashar, uit Egipte aan Brittanje uitgelewer gaan word nie.
Mnr. Habib al-Adly, Egipte se minister van buitelandse sake, het Saterdag in die dagblad al Gumhuriya gesê Nashar het nie bande met Al-Kaïda nie.
Al-Adly het die Westerse en Arabiese media daarvan beskuldig dat hulle Na?shar reeds veroordeel het.
07-18-2005, 03:26 PM #179
Byna hele gesin brand dood in Vrystaat
'n Jong man het in 'n heldedaad in Bloemfontein met sy lewe geboet toe hy met sy sussie die diefwering van 'n brandende huis in Bloemspruit oopgestamp het minute voordat die huis in vlamme opgegaan het, maar self nie deur die gat kon klim nie.
Dié tragedie het plaasgevind nadat die Van Onslen-gesin se huis Saterdag in puin gelê is. Die Van Onslens se 13-jarige dogter, Hillie, is die enigste lid van die gesin wat die treurspel oorleef het.
Mnr. Norman van Onslen (49), sy vrou, Hester (38), en sy twee stiefseuns, Stefanus (17) en Willem van Wyk (22), het 'n vlammedood gesterf.
Die brand het blykbaar ontstaan nadat Stefanus 'n verwarmer in die sitkamer aangeskakel het. 'n Kombers het oor die verwarmer geval en aan die brand geslaan.
Stefanus het sy kleinsus se lewe gered deur 'n kamerruit te breek en haar klein lyfie deur die diefwering te druk.
'n Geskokte buurman het ná die tragedie vertel hoe hy die gesin se hulpkrete gehoor het, maar magteloos moes toekyk.
Mnr. Peet Rothmer (46) het gesê klein Hillie het hom omstreeks 02:00 wakker geklop.
"Sy't geskreeu: 'Oom, ons huis brand!' Ek het opgespring, maar teen die tyd dat ek daar gekom het, het die vlamme al by die vensters uitgepeul. Ek kon hoor hoe skreeu die mense."
Rothmer het die diefwering met 'n hoeksnymasjien probeer afsaag, maar dit het 'n kragonderbreking veroorsaak. "Toe moes ek padgee, want die hitte was ondraaglik. Ek kon nie naby die voordeur kom nie."
Toe die nooddienste sowat 20 minute later opdaag, was dit reeds te laat.
Stefanus se verloofde, me. Lilanie Coetzee (18), wat hul eersteling binne 'n week of wat verwag, was te aangedaan om met Die Burger te praat.
Mev. Elsie Koekemoer (21), Van Onslen se stiefdogter, het gesê die skok het nog nie ingesink nie.
"My sussie het net steke in haar linkerarm gekry. Sy is baie kalm. Die skok sal seker later kom."
07-18-2005, 03:54 PM #180
Seun neem eie lewe ná pa se dood
FICKSBURG. - 'n Tienerseun van die dorp, wat glo erg depressief was ná sy pa se onlangse dood, het die naweek in 'n hospitaal in Bloemfontein gesterf nadat hy homself na bewering verlede week in die kop geskiet het.
Errol Hyland (16), 'n leerling aan Grey-kollege (sekondêr) in Bloemfontein, is die naweek in die Bloemfontein-Medi-Clinic oorlede. Hy is Woensdagaand met 'n skietwond in die kop in sy ouerhuis in Ficksburg gekry. 'n Geweer (.22) is langs hom gekry. Konst. Christopher Mophiring, polisiewoordvoerder, het by navraag gesê geen misdaad word vermoed nie. 'n Geregtelike doodsondersoek word gehou.
Geskokte inwoners van Ficksburg sê Errol was erg depressief ná die dood van sy pa, mnr. Anthony Hyland. Hyland (sr.), wat 'n landbou-onderneming in die dorp gehad het, het emfiseem gehad en is sowat drie maande gelede ná 'n lang siekte oorlede. Die jong Errol word deur sy ma, Lily, en 'n suster, Hillet, 'n student in Bloemfontein, oorleef.